જો ભૈ, આમ તો સાધનાને મળ્યો નથી ને દૂર-દૂર સુધી આપણો નહાવા-નીચોવવાનો પણ સંબંધ નહોતો, પણ જેવી ‘રાજકુમાર’ પિક્ચરમાં જોઈ ને મારું દિલ પાણી-પાણી થઈ ગયું. માય ગૉડ. ને બાય ગૉડ તે એવી કાચની પૂતળી કે તે પાણી પીતી હોય તો તેના કંઠમાંથી નીચે ઊતરતું પાણી આરપાર એવું દેખાય કે જાણે ગંગોત્રીમાંથી ખળખળ વહેતી ગંગાનું ઝરણું વહેતું હોય. આ દૃશ્ય જોઈ માત્ર હું નઈ, તમે પણ પોકારી ઊઠો OMG સાચું ગંગા સ્વરૂપ તો આને કહેવાય ને મેં જ્યારે ઈશ્વરની વેબસાઇટ ચેક કરી ત્યારે ખબર પડી કે તેણે ચોવીસ કલાકમાંથી સાડાબાવીસ કલાક તો બહેન સાધુને ઘડવામાં જ ગાળ્યા હશે. ફરી બાય ગૉડ, તેના ઢંકાયેલા કપાળ પરની લટ જુઓ તો પૂર્ણિમાના ચાંદની કોર હોય એવી ગોળમટોળ ને બોનસમાં તેના સપાટ લિસ્સા ગાલ પર ખીંટીમાં ફિટ કરેલા વળેલા હુક જેવી ચાર-પાંચ લટોના જથ્થાઓ ધામા નાખીને પડ્યા હોય. મને એમ થાય કે મારું દિલ એ હુક જેવી લટ પર લટકાવી દઉં. ને જેવું પિક્ચરમાં એના મુખમાંથી ‘આ આ આ જા, આઇ બહાર દિલ હૈ બેકરાર ઓ મેરે રાજકુમાર તેરે બિન રહા ન જાય...’ ગાતી જોઈ ત્યારે આહાહાહા-ઓહોહો હું અંદરથી તરબતર થઈ ગયો. નથી માનતા? તો અહીં વાંચવાનું અટકાવી યુ-ટયુબ પર ગીત જોઈ પાછા આવી જાઓ... ચાલો, આવી ગયા તો હવે તમને નથી લાગતું કે સાધનાએ રાજકુમારને બદલે ‘સુભાષ તેરે બિન રહા ન જાય’ ગાવું જોઈએ? જોકે તમને નઈ લાગે. જેલસી બીજું શું? પછી એ જ સાધનાને મેળવવા પેલો રાજેન્દ્રકુમાર ‘આરઝૂ’ પિક્ચરમાં દાણા વેરતો જોયો. એક જ ગુલાબનું ફૂલ અઢી મિનિટ સુધી હાથમાં પકડી શરૂ થઈ ગયો ‘અય ફૂલોં કી રાની, બહારોં કી મલિકા તેરા મુસ્કુરાના ગજબ હો ગયા.’ હવે આખી વાતમાં ગજબ શું થઈ ગયું એ રાજેન્દ્ર અને ભગવાન જ જાણે. પણ હવે આ ડોબીને ઉછીની અક્કલ કોણ આપે કે બહેન સાધુ (સાધના), આ રાજિન્દર એક નાનકડું ગુલાબ આપી તારો આખો બગીચો લૂંટી લેશે. પછી તું મારું ઍડ્રેસ ગોતીશ, પણ હું દાદ નઈ આપું. પણ યુ નો ઈશ્વર રૂપ આપે એટલે બુદ્ધિ પણ આપે એવું થોડું છે?